作者：魏了翁
词牌/韵律：贺新郎

paragraphs: 久向闲边著。
对沧江、烟轻日淡，雨疏云薄。
一片闲心无人会，独倚团团羊角。
便舍瑟、铿然而作。
容室中间分明见，暮鸢飞、不尽天空阔。
青山外，断霞末。
看来此意无今昨。
都不论、穷通得失，镇长和乐。
此道舒之弥八极，卷却不盈一握。
但长把、根基恢拓。
将相时来皆可做，似君家、祖烈弥关洛。
康国步，整戎略。